CELEX: 32020D1075
Language: sl
Date: 2020-06-26 00:00:00
Title: Sklep Sveta (EU) 2020/1075 z dne 26. junija 2020 o sklenitvi Sporazuma o varnosti v civilnem letalstvu med Evropsko unijo in vlado Ljudske republike Kitajske

24.7.2020   
               
               
                  SL
               
               
                  Uradni list Evropske unije
               
               
                  L 240/1
               
            
         SKLEP SVETA (EU) 2020/1075
         z dne 26. junija 2020
         o sklenitvi Sporazuma o varnosti v civilnem letalstvu med Evropsko unijo in vlado Ljudske republike Kitajske
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s točko (a)(v) drugega pododstavka člena 218(6) in členom 218(7) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:
         
                     (1)
                  
                  
                     Komisija je v imenu Unije s pogajanji dosegla Sporazum o varnosti v civilnem letalstvu med Evropsko unijo in vlado Ljudske republike Kitajske (v nadaljnjem besedilu: Sporazum) v skladu s Sklepom Sveta z dne 7. marca 2016, ki Komisijo pooblašča, da začne pogajanja.
                  
               
                     (2)
                  
                  
                     V skladu s Sklepom Sveta (EU) 2018/1153 (2) je bil Sporazum podpisan 20. maja 2019 s pridržkom njegove poznejše sklenitve.
                  
               
                     (3)
                  
                  
                     Treba je določiti postopke za udeležbo Unije v skupnih telesih, ustanovljenih s Sporazumom, in za sprejetje zaščitnih ukrepov, zahtev za posvetovanja in ukrepov za začasno ustavitev obveznosti priznavanja.
                  
               
                     (4)
                  
                  
                     V skladu s točko (c) člena 11(2) in členom 17(6) Sporazuma lahko skupni odbor, ustanovljen s členom 11(1) Sporazuma (v nadaljnjem besedilu: skupni odbor), sprejme spremembe prilog k Sporazumu.
                  
               
                     (5)
                  
                  
                     Za lažjo odobritev sprememb prilog k Sporazumu, ki jih sprejme skupni odbor, ter da ne bi prišlo do položaja, ko Unija ne bi imela stališča glede predlaganih sprememb, bi bilo treba Komisijo pooblastiti, da take predlagane spremembe odobri v imenu Unije v skladu z določenimi vsebinskimi in postopkovnimi pogoji.
                  
               
                     (6)
                  
                  
                     Da bi zagotovili, da je odobritev predlaganih sprememb prilog k Sporazumu, ki jih sprejme skupni odbor, v skladu s pogoji iz tega sklepa, bi morala Komisija predlagane spremembe dovolj zgodaj pred sestankom skupnega odbora, na katerem se bodo te spremembe sprejemale, predložiti Svetu v posvetovanje. Ustreznost sprememb, ki jih Komisija predloži Svetu, bi moral oceniti Odbor stalnih predstavnikov vlad držav članic (Coreper).
                  
               
                     (7)
                  
                  
                     Sporazum bi bilo treba odobriti –
                  
               SPREJEL NASLEDNJI SKLEP:
         
            Člen 1
            Sporazum o varnosti v civilnem letalstvu med Evropsko unijo in vlado Ljudske republike Kitajske (v nadaljnjem besedilu: Sporazum) se odobri v imenu Unije.
            Besedilo Sporazuma je priloženo temu sklepu.
         
         
            Člen 2
            Predsednik Sveta v imenu Unije poda uradno obvestilo iz člena 17(1) Sporazuma (3).
         
         
            Člen 3
            
               1.   Unijo v skupnem odboru pogodbenic, ustanovljenem s členom 11(1) Sporazuma, zastopa Evropska komisija ob pomoči Agencije Evropske unije za varnost v letalstvu (EASA), skupaj z letalskimi organi kot predstavniki držav članic.
            
            
               2.   Unijo v Odboru za nadzor certificiranja, ustanovljenem s točko 3.1.1 Priloge I k Sporazumu, zastopa EASA ob pomoči letalskih organov, ki jih neposredno zadeva dnevni red posameznega sestanka.
            
         
         
            Člen 4
            Komisija je pooblaščena, da v imenu Unije odobri spremembe prilog k Sporazumu, ki jih sprejme skupni odbor v skladu s točko (c) člena 11(2) in členom 17(6) Sporazuma, kolikor so te spremembe skladne z relevantnimi pravnimi akti Unije in ne zahtevajo sprememb navedenih aktov, pod naslednjimi pogoji:
            
                        (a)
                     
                     
                        Komisija zagotovi, da (je) odobritev v imenu Unije:
                        
                                    —
                                 
                                 
                                    v interesu Unije,
                                 
                              
                                    —
                                 
                                 
                                    podpira cilje, ki jih želi Unija doseči v okviru varnosti svojega letalstva in svoje trgovinske politike,
                                 
                              
                                    —
                                 
                                 
                                    upošteva interese proizvajalcev, trgovcev in potrošnikov v Uniji,
                                 
                              
                                    —
                                 
                                 
                                    ni v nasprotju s pravom Unije ali mednarodnim pravom,
                                 
                              
                                    —
                                 
                                 
                                    če je ustrezno, spodbuja izboljšanje kakovosti aeronavtičnih proizvodov z uspešnejšim odkrivanjem goljufivih in zavajajočih praks,
                                 
                              
                                    —
                                 
                                 
                                    če je ustrezno, namenjena približevanju standardov za aeronavtične proizvode,
                                 
                              
                                    —
                                 
                                 
                                    če je ustrezno, ne ovira inovacij in
                                 
                              
                                    —
                                 
                                 
                                    če je ustrezno, spodbuja trgovino z aeronavtičnimi proizvodi.
                                 
                              
                  
                        (b)
                     
                     
                        Komisija predlagane spremembe dovolj zgodaj pred odobritvijo predloži Svetu.
                        Coreper oceni, če predlagane spremembe izpolnjujejo pogoje iz točke (a).
                        Komisija predlagane spremembe odobri v imenu Unije, razen če jim nasprotuje število držav članic, ki predstavljajo manjšino, ki lahko prepreči sprejetje odločitve v Svetu v skladu s členom 16(4) Pogodbe o Evropski uniji. Če obstaja taka manjšina, ki lahko prepreči sprejetje odločitve, Komisija v menu Unije zavrne predlagane spremembe.
                     
                  
         
            Člen 5
            
               1.   Komisija lahko ukrepa na naslednje načine:
               
                           (a)
                        
                        
                           sprejme zaščitne ukrepe v skladu s točko (b) člena 5(1) Sporazuma;
                        
                     
                           (b)
                        
                        
                           zahteva posvetovanja v skladu s členom 15(3) Sporazuma;
                        
                     
                           (c)
                        
                        
                           sprejme ukrepe za začasno ustavitev obveznosti vzajemnega priznavanja in za preklic take začasne ustavitve v skladu s členom 16 Sporazuma.
                        
                     
            
               2.   Komisija dovolj zgodaj vnaprej uradno obvesti Svet o svoji nameri, da bo ukrepala v skladu s tem členom.
            
         
         
            Člen 6
            Ta sklep začne veljati na dan sprejetja.
         
         
            V Bruslju, 26. junija 2020
            
               
                  Za Svet
               
               
                  Predsednica
               
               A. METELKO-ZGOMBIĆ
            
         
         
            (1)  Odobritev z dne 17. junija 2020 (še ni objavljena v Uradnem listu).
         
            (2)  Sklep Sveta (EU) 2018/1153 z dne 26. junija 2018 o podpisu, v imenu Unije, Sporazuma o varnosti v civilnem letalstvu med Evropsko unijo in vlado Ljudske republike Kitajske (UL L 210, 21.8.2018, str. 2).
         
            (3)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.